**ELVECRUISE – Hvorfor så populært?**
Av Karin Arnesen, Escape Travel AS

***Nå reiser vi langs vannveiene over hele verden!***

Escape Travel var det selskapet som i sin tid hadde tro på, og introduserte elvecruise på det norske markedet. Eventyret begynte for en del år tilbake og har sakte, men sikkert vokst seg til å bli en svært populær og variert ferieform, særlig for den voksne garde. Escape hadde klokketro på denne ferieformen og i dag sender man mange tusen reiseglade mennesker avgårde hvert år, og er blitt størst i Norge på disse turene. Ikke mindre enn 30 ulike elver rundt om i verden er på denne måten gjort tilgjengelige for oss nordmenn.

Historisk sett er det langs de viktige vannveiene at bysamfunn, handel og industri har vokst frem og nettopp derfor er det så utrolig mye man får oppleve på denne type reiser. Det er dessuten en svært komfortabel og ustressende reisemåte. Man slipper den ofte slitsomme delen av reisen med kortere og lengre transportetapper nesten hver dag, enten det er med buss, tog eller fly. Kofferten behøver man heller ikke stadig å pakke opp og ned. I stedet kan man sitte tilbakelent i en dekkstol og nyte reisen, delta i det sosiale livet om bord og gå i land når man føler for det. Et elvecruiseskip er som et lite samfunn i seg selv. Miljøet er hyggelig og uformelt og det er lett å møte nye venner. Skipene er bygget med tanke på å gjøre reisen mest mulig behagelig og opplevelsene mest mulig tilgjengelige. Det er utvendige lugarer og restauranten og salongen har store vinduer. Alle måltider om bord er dessuten inkludert og både mat og drikke er variert og rikholdig.

På de fleste av Escapes elvecruise er det med en norsk reiseleder på hele turen fra Norge og tilbake. Det kan være greit for alle de som ikke føler seg så stødige i engelsk, tysk eller andre språk. Underveis legger skipet til i små idylliske landsbyer og spennende storbyer, og alle steder blir det arrangert spennende utflukter.

Elvecruisene i Europa ligger bare et par timers flyreise fra Norge og er de som samler flest gjester. Man kan for eksempel kombinere Rhinen og Mosel eller kombinere flere elver i Tyskland. Man kan konsentrere seg om et blomstercruise eller oppleve vakre kulturlandskap og imponerende arkitektur, for eksempel gjennom Frankrike eller Ungarn. Cruise gjennom Russland og Ukraina har enda større variasjoner, fra tsarens vannveier til det hellige Moskva eller tatarers og donkosakkenes rike nær Azovhavet. Man kan besøke Jalta på Krimhalvøya eller Kiev, Ukrainas historiske hovedstad – en reiserute som vikingene har tatt før oss.

Er man riktig eventyrlysten kan man seile på Mekong i Sørøst-Asia fra Vietnam til Kambodsja og se et av verdens underverker, tempelområdet Angkor Wat. I India kan du seile på Ganges eller Brahmaputra, i Burma på Irrawaddy og i Kina på Yangtse. Brasil kan tilby reiser langs verdens største elv, Amazonas, og i Afrika, - langs Nilen, får man oppleve pyramider og kongegraver. Langs Chobe river i Botswana ser man det eventyrlige og fargerike afrikanske dyrelivet på nært hold.

Vi ser at mange som først har reist på et elvecruise, søker tilbake til nye opplevelser på andre elver. Det er nok nettopp denne unike kombinasjonen av opplevelser og komfortabel reisemåte som tiltaler så mange av oss nordmenn og som er svaret på spørsmålet vi stilte innledningsvis.